De Kock kry meeste benoemingsQuinton de Kock. (Foto: Themba Hadebe/AP) Quinton de Kock was ongetwyfeld die Proteas se bestendigste speler oor die afgelope paar reekse – sy ster het gereeld die helderste geskyn, terwyl sy aanvallende kolfwerk gereeld die kastaiings uit die vuur moes krap. Suid-Afrika se nuwe kaptein in witbalkrieket het die meeste benoemings vir Krieket Suid-Afrika se jaarlikse toekenningsaand bymekaar gemaak. Die aggressiewe paaltjiewagter kan op 4 Julie met ses toekennings wegstap. Hy is onder andere vir die toetsspeler van die jaar, sowel as die speler van die jaar benoem. Verder het hy as kolwer sy stempel afgedruk en was hy die voorste lopiemaker in die toets- en eendagreeks teen die Engelse toerspan. In die T20-reeks het net Eoin Morgan meer lopies as hy geslaan. Hy het ook sy voete as kaptein teen Australië gevind. Die Protea-span het onder sy aanvoering die reeks met 3 – 0 beklink, terwyl jong sterre soos Kyle Verreynne en Janneman Malan ook hul kanse in die De Kock-era benut het. Anrich Nortjé. Argieffoto. Die opwindende Anrich Nortjé is ook vir ’n paar toekennings benoem; hy het vanjaar met sy vaart en kanniedood-houding beïndruk. Dan is Heinrich Klaasen – wat ’n skitterende honderdtal teen Australië geslaan het – saam met De Kock en Lungi Ngidi die benoemdes in die eendagspeler van die jaar-kategorie. Die benoemings: Laura Wolvaardt op die aanval. (Foto: Twitter) Internasionale eendagkrieketspeler van die jaar (vroue): Marizanne Kapp, Ayabonga Khaka en Laura Wolvaardt.